Pirkanmaalainen Ylöjärven kaupunki lupaa huomattavan palkkion vihjeestä, joka johtaa kaupunkia piinanneen koulu-uhkailijan löytämiseen.

Opetuspäällikkö Leena Pöntynen kertoo, että vihjepalkkioon päädyttiin poliisin kanssa käytyjen neuvottelujen jälkeen.

Pöntynen ei täsmennä, mitä " huomattava palkkio " tarkoittaa. Hän toteaa, että palkkiosumma riippuu myös mahdollisen vihjeen arvosta poliisitutkinnalle.

- Ei paljon parempaan kohteeseen voisi rahaa laittaa. Tässä satsataan lasten turvallisuuteen, Pöntynen sanoo.

Useisiin ylöjärveläiskouluihin on tullut uhkaavia sähköpostiviestejä viime aikoina. Lähettäjä on salannut jälkensä käyttämällä anonyymipalvelinta. Poliisi pitää viestejä ilkivaltana ja kiusantekona, mutta turvavalmiuksia kouluilla on silti kouluilla nostettu.

Tutkinnanjohtaja Hannu Kallioniemi kertoi eilen, ettei poliisilla ole ketään tiettyä epäiltyä. Poliisi epäilee, että kaikki viestit on lähettänyt sama henkilö.

- Kyllä tämä koulutyötämme rassaa jo aika vahvasti. Tämä kuormittaa koko ajan enemmän ja enemmän. Meidän kannalta pitäisi jo päästä eteenpäin tässä asiassa. Katsotaan, mitä tämä vihjepalkkio nyt poikii, Pöntynen huokaa.

Tuorein uhkausviesti tuli eilen Viljakkalan koululle. Pöntysen mukaan perjantaiaamuun mennessä uusia viestejä ei ollut tullut.

Vihjeet voi ilmoittaa poliisille numeroihin 0295 445 334 ja 0295 445 690 tai sähköpostiin keskitettytutkinta.sisa-suomi@poliisi.fi.